Робството и търговията с роби в модерната епоха

Любомир Кръстев

 Основен акцент в тематичния курс „Робството и търговията с роби в модерната епоха“ е разглеждането на проблема за Трансатлантическата търговия с роби, началото на която е поставено през XVI в. и продължила до XIX в. Курсът цели да посвети внимание на един недостатъчно застъпен в учебната програма исторически феномен с важни социални, икономически и политически измерения. Едновременно с това, темата за робството и различните му прояви е от интерес и за регионалната история. Важен елемент е търсенето на сравнения, на прилики и различия с робовладелските практики на Стария континент и в Новия свят. Курсът дава възможност да се представят не само лекции и презентации по темата. Много голямо въздействие и силен ефект имат и предвидените в курса документални филми и откъси от игрални филмови продукции, посветени на търговията с роби, на робовладелските системи и на усилията за прекратяване на тези антихуманни практики.

 Борбите за ликвидиране на търговията с роби и робовладелската институция заемат централно място в тематичния курс. От една страна, целта е да се припомнят важни и популярни аболиционисти като Уилям Уилбърфорс, чиято кампания за отмяна на търговията с роби представлява един от най-емоционалните политически дискурси в историята на Новото време. От друга страна, се отделя внимание и на по-малко известни аболиционисти в Западна Европа и САЩ, развиващи дейността си в защита на правата и свободите на поробените хора през първите три четвърти на XIX в.

 Ползите от този тематичен курс биха разширили компетенциите на онези, които го преминат в посока опознаване на основните етапи на развитие на робството и търговията с роби в модерната епоха. Курсът би спомогнал и за запознаването с проблемите на гражданското общество и общественото мнение като фактори в правенето на политика и налагането на определени ценности за свободата и гражданските права, такива, каквито са приети в Западния свят и днес.